ກອງປະຊຸມສຸດຍອດອົງການນາໂຕ້ ຈະເພັ່ງເລັງໃສ່ ເຣື່ອງອັຟການິສຖານ
ຂ່າວສຳຄັນອື່ນໆ: ກຸ່ມຈີ 20 ຕົກລົງໃຫ້ການຊ່ອຍເຫຼືອ ເພີ້ມຕື່ມ ແກ່ປະເທດທຸກຍາກ; ສະພາສູງ ແລະສະພາຕ່ຳ ສະຫະຣັດ ຮັບຜ່ານຮ່າງງົບປະມານມູນຄ່າ 3 ພັນ 50
ປະທານາທິບໍດີ ສະຫະຣັດ ທ່ານ BARACK OBAMA ກຳລັງ ພົບປະກັບປະທານາທິບໍດີ ຂອງຝຣັ່ງ ທ່ານ NICOLAS SARKOZY ໃນວັນສຸກ ມື້ນີ້ຢູ່ທີ່ເມືອງ STRASBOURG ປະເທດຝຣັ່ງ ກ່ອນໄປຮ່ວມ ກອງປະຊຸມສຸດຍອດ ອົງການ ນາໂຕ້ເພື່ອສເລີມສລອງ ວັນຄົບຮອບ 60 ປີ ໃນການສ້າງຕັ້ງ ກຸ່ມພັນທະມິດ ດັ່ງກ່າວ ນອກນັ້ນ ທ່ານ OBAMA ຍັງໄດ້ພົບປະ ກັບນາຍົກຣັຖມຸນຕຣີ ເຢັຽຣະມັນ ທ່ານນາງANGELA MERKEL ກ່ອນໄປຮ່ວມ ກອງປະຊຸມສຸດຍອດ ຊຶ່ງຈະມີຂຶ້ນ ໃນມື້ນີ້ແລະມື້ອື່ນ ໃນບໍຣິເວນຊາຍແດນ ຝຣັ່ງ ຕິດກັບ ເຢັຽຣະມັນ ໃນຣະວ່າງການເຈຣະຈາຫາຣືກັນນັ້ນ ເປັນທີ່ຄາດກັນວ່າ ທ່ານ OBAMA ຈະຊອກສແວງຫາ ການສນັບສນຸນຈາກກຸ່ມພັນທະມິດ ນາໂຕ້ ກ່ຽວກັບແຜນການ ຍຸທສາດໃໝ່ ຂອງທ່ານ ໃນອັຟການິສຖານ ຣັຖມຸນຕຣີ ການຕ່າງປະເທດ ສະຫະຣັດ ທ່ານນາງ HILLARY CLINTON ກ່າວວ່າການສົນທະນາຫາຣື ແມ່ນຈະຮວມທັງ ເຣື່ອງອົງການນາໂຕ້ ຈະສາມາດ ສນອງຕອບໄດ້ ແບບໃດຕໍ່ຄວາມຮຽກຮ້ອງຕ້ອງ ທາງດ້ານຊັພຍາກອນ ຢູ່ໃນອັຟການິສຖານ ຕາມທີ່ ໄດ້ຣະບຸໄວ້ໃນການທົບທວນເບິ່ງ ຍຸທສາດຂອງສະຫະຣັດ ປະທານາທິບໍດີ ສະຫະຣັດທ່ານ BARACK OBAMA ກ່າວວ່າ ກອງປະຊຸມສຸດຍອດຂອງກຸ່ມ ຈີ 20 ຫຼືຊາວ ປະເທດ ທີ່ມີເສຖກິດ ໃຫຍ່ທີ່ສຸດໃນໂລກ ທີ່ຫາກໍສິ້ນສຸດລົງໄປນັ້ນ ຈະເປັນບາດລ້ຽວ ໃນການຟື້ນ ໂຕຄືນ ຂອງເຖສກິດໂລກແຕ່ກໍເຕືອນວ່າ ຜົນຮັບ ຈະບໍ່ມີຂຶ້ນຢ່າງໄວວາ ທ່ານ OBAMA ເວົ້າວ່າພວກຜູ້ນຳຂອງກຸ່ມ 20 ປະເທດ ທັງຮັ່ງມີ ແລະ ກຳລັງພັທນາ ສາມາດຜ່ານຜ່າການມີຄວາມເຫັນ ທີ່ບໍ່ລົງຮອຍກັນ ແລະປັດຈຸບັນ ມີຄວາມໝາຍໝັ້ນ ຕັ້ງໃຈທີ່ຈະເສີມຂຍາຍ ການເຕີບໂຕ ການສ້າງວຽກເຮັດ ງານທຳ ແລະອະນຸມັດເງິນ ຫລາຍກວ່າ 1ພັນຕື້ໂດລາ ໃຫ້ແກ່ ສະຖາບັນ ກູ້ຢືມ ຣະຫວ່າງປະເທດ ເພື່ອຊ່ອຍເຫລືອ ປະເທດຕ່າງໆທີ່ກຳລັງປະສົບບັນຫາ ນອກນັ້ນແລ້ວ ພວກຜູ້ນຳ ຂອງກຸ່ມຈີ 20 ຍັງໄດ້ຕົກລົງຮັບເອົາຣະບຽບການ ທີ່ເຄັ່ງຄັດກວ່າເກົ່າ ສຳລັບອຸສາຫະກັມ ການເງິນຂອງໂລກເພື່ອຈຳກັດ ການລົງທຶນ ທີ່ມີຄວາມສ່ຽງ ໂດຍທະນາຄານຕ່າງໆ ກຸ່ມຕິດຕາມຈະສັງເກດເບິ່ງ ຮ່ອງຮອຍຕ່າງໆ ທີ່ໄດ້ເຕືອນ ເຖິງພັຍອັນຕະລາຍ ຕໍ່ຣະບົບການເງິນເຊັ່ນວິກິຕການ ທາງດ້ານທະນາຄານ ທີ່ໄດ້ພາໃຫ້ເກີດ ສະພາບເສຖກິດ ຫລຸດຖອຍໃນເວລານີ້ ຣັຖສະພາ ສະຫະຣັດ ໄດ້ຮັບຜ່ານ ຮ່າງງົບປະມານຊຶ່ງສ່ວນໃຫຍ່ແລ້ວ ແມ່ນມີລັກສະນະ ຄ້າຍຄືກັນ ກັບແຜນການ ຂອງປະທານາທິບໍດີBARACK OBAMA ເພື່ອແກ້ໄຂບັນຫາ ການຮັກສາສຸຂພາບແກ່ປະ ຊາຊົນ ແລະ ການປ່ຽນແປງຂອງດິນຟ້າອາ ກາດ ສະພາຕ່ຳ ສະຫະຣັດ ໄດ້ຮັບຜ່ານ ຮ່າງງົບປະມານ ມູນຄ່າ 3 ພັນ500 ຕື້ໂດລາ ໃນຕອນເຊົ້າ ຂອງມື້ວານນີ້ ໂດຍບໍ່ໄດ້ຮັບ ການສນັບສນຸນ ຈາກສະມາຊິກຂອງພັກຣີພັບຣີກັນ ແມ່ນແຕ່ຄົນດຽວ ສ່ວນສະພາສູງ ສະຫະຣັດ ກໍໄດ້ຮັບຮອງເອົາຮ່າງງົບປະມານ ໃນລັກສະນະດຽວກັນ ໃນຕອນບ່າຍ ຂອງມື້ວານນີ້ ຊຶ່ງເປັນການລົງຄະແນນສຽງ ທີ່ແບ່ງກັນ ຕາມສາຍພັກ ສະພາຕ່ຳ ແລະສະພາສູງ ຍັງຈຳເປັນຈະຕ້ອງໄດ້ ປະນີປະນອມກັນ ກ່ຽວກັບ ຮ່າງງົບປະມານ ທີ່ພວກເຂົາເຈົ້າ ໄດ້ຮັບຜ່ານກ່ອນຈະສົ່ງ ໄປໃຫ້ ປະທານາທິບໍດີເຊັນ ໃນຖແລງຂ່າວ ທີ່ນຳອອກເຜີຍແຜ່ນັ້ນ ທ່ານOBAMA ໄດ້ຊົມເຊີຍ ສະມາຊິກຣັຖສະພາ ສະຫະຣັດ ທີ່ໄດ້ຮັບຮອງເອົາ ຮ່າງງົບປະມານໂດຍໃຫ້ຂໍ້ສັງເກດວ່າ ພວກທ່ານ ໄດ້ເອົາບາດກ້າວ ສຳຄັນ ໄປສູ່ການຟື້ນຟູ ເສຖກິດທີ່ກຳລັງມີບັນຫາ ຂອງສະຫະຣັດ ມີທະຫານໄທ ຢ່າງນ້ອຍ 2 ຄົນເສັຽຊີວິດ ໃນການປະທະກັນຢ່າງຮຸນ ແຮງ ໃນມື້ວັນສຸກນີ້ ຣະຫວ່າງ ທະຫານກຳ ປູເຈັຽ ແລະທະຫານໄທຢູ່ໃນບໍຣິເວນຊາຍ ແດນ ທີ່ມີການຂັດແຍ້ງກັນ ເຈົ້າໜ້າທີ່ ຂອງທັງສອງຝ່າຍກ່າວວ່າ ທະຫານໄທ ແລະກຳປູເຈັຽ ໄດ້ປະທະກັນ 2 ຄັ້ງແລ້ວ ໂດຍໄດ້ຍິງປືນກົນແລະຈະຣວດ ໂຈມຕີກັນ ນອກນັ້ນ ຍັງມີທະຫານໄທ ບໍ່ຕ່ຳກວ່າ 7 ຄົນ ໄດ້ຮັບບາດເຈັບໃນການປະທະກັນ ທີ່ວ່ານີ້ ເຈົ້າໜ້າທີ່ ກຳປູເຈັຽ ກ່າວວ່າ ການສູ້ຣົບກັນຊຶ່ງມີຂຶ້ນໃກ້ໆ ວັດເຂົາພຣະວິຫານ ທີ່ສ້າງ ໃນສັຕວັດທີ 11 ນັ້ນ ເລີ້ມຂຶ້ນຫລັງຈາກ ທະຫານໄທ ໄດ້ຂ້າມເຂົ້າໄປ ໃນດິນແດນ ກຳປູເຈັຽ ທະຫານກຳປູເຈັຽ ຄົນນຶ່ງໃນບໍຣິເວນຊາຍແດນ ກ່າວຕໍ່ພວກນັກຂ່າວ ໃນມື້ວານນີ້ວ່າ ຜູ້ບັງຄັບບັນຊາການຂອງລາວ ໄດ້ສັ່ງໃຫ້ ພວກທະຫານ ທຳການຍິງໄດ້ ຖ້າທະຫານໄທ ຫາກຍັງຂ້າມເຂົ້າໄປໃນດິນແດນກຳປູເຈັຽ ທ່ານຮຸນເຊນ ນາຍົກຣັຖມຸນຕຣີ ກຳປູເຈັຽ ເຕືອນໃນມື້ວັນອັງຄານ ຜ່ານມານີ້ວ່າ ຈະມີການສູ້ຣົບກັນ ເກີດຂຶ້ນ ຖ້າທະຫານໄທ ຫາກຍັງຂ້າມເຂົ້າໄປ ໃນດິນແດນ ກຳປູເຈັຽ ນາຍົກ ຣັຖມຸນຕຣີ ຄົນໃໝ່ ຂອງມາເລເຊັຽ ທ່ານ NAJIBRAZAK ໄດ້ສາບານໂຕ ເຂົ້າຮັບຕຳແໜ່ງ ໃນວັນສຸກມື້ນີ້ ໃນພິທີ ທີ່ມີການອອກອາກາດສົດ ທາງໂທຣະ ພາບແຫ່ງຊາດ ທ່ານ NAJIB ໄດ້ສາບານໂຕ ເຂົ້າຮັບຕຳແໜ່ງຕໍ່ໜ້າພຣະພັກກະສັດມາເລເຊັຽ ແລະໃຫ້ຄຳໝັ້ນສັນຍາວ່າ ຈະປະຕິບັດຄວາມ ຮັບຜິດຊອບຂອງທ່ານ ດີທີ່ສຸດ ເທົ່າທີ່ທ່ານ ສາມາດກະທຳໄດ້ ເປັນທີ່ຄາດກັນວ່ານາຍົກຣັຖມຸນຕຣີ ຄົນໃໝ່ ຂອງມາເລເຊັຽ ຈະປະກາດ ກ່ຽວກັບຣັຖບານ ຊຸດໃໝ່ ຂອງທ່ານໃນອາທິດໜ້າ ແລະທ່ານ ຈະປະເຊີນກັບ ບັນຫາທ້າທາຍ ຫຼາຍໆຢ່າງ ຮວມທັງ ການຮຳບາດແຜທາງດ້ານການເມືອງ ສັງຄົມ ແລະເສຖກິດ ຊຶ່ງຄາດວ່າ ຈະມີການຫລຸດຖອຍ 1% ໃນປີ 2009ນີ້ ທ່ານ NAJIB ອາຍຸ 55 ປີ ທີ່ໄດ້ຮັບການສຶກສາ ຈາກປະເທດອັງກິດໄດ້ເຂົ້າຮັບຕຳແໜ່ງ ແທນທ່ານ ABDULLAH AHAMAD BADAWI ເປັນນາຍົກ ຣັຖມຸນຕຣີຄົນທີ 6 ຂອງມາເລເຊັຽ ທ່ານ ABDULLAH ໄດ້ລາອອກ ໃນມື້ວານນີ້ ຕາມທີ່ໄດ້ໃຫ້ຄຳໝັ້ນສັນຍາໄວ້ ຫລັງຈາກ ໄດ້ນຳພາພັກ ຂອງທ່ານ ໄປສູ່ການປລາຊັຍ ຢ່າງໜັກໃນການເລືອກຕັ້ງ ສະພາແຫ່ງຊາດ ປີກາຍນີ້ ນັກການທູດ ສະຫະຣັດທ່ານນຶ່ງ ໃນມຽນມາກ່າວວ່າ ສະຫະຣັດ ໄດ້ບໍຣິຈາກເຂົ້າ 16 ພັນ ໂຕນ ໃຫ້ແກ່ ພວກເຄາະຮ້າຍ ຈາກລົມພາຍຸໄຊໂຄລນ ຮ້າຍແຮງ ໃນປີກາຍນີ້ ທ່ານ LARRY DINGER ກ່າວຕໍ່ ພວກທີ່ໄດ້ຮັບ ເຄາະຈາກລົມພາຍຸໄຊໂຄລນ ໃນເຂດ ສາມຫລ່ຽມ ປາກແມ່ນ້ຳອີຣະວະດີ ໃນມື້ວານນີ້ ວ່າປະຊາຊົນ ອະເມຣິກັນ ຍັງສືບຕໍ່ ມີຄວາມວິຕົກກັງວົນ ກ່ຽວກັບສວັດດີການຂອງພວກເຂົາເຈົ້າ ທ່ານ DINGER ເດີນທາງ ໄປຢ້ຽມເຂດດັ່ງກ່າວ ຮ່ວມກັບຜູ້ຕາງໜ້າ ຂອງໂຄງການອາຫານໂລກ ຊຶ່ງເປັນຜູ້ປະສານງານ ການຊ່ອຍເຫລືອທາງດ້ານອາຫານ ຂອງນາໆຊາດ ທີ່ແນໃສ່ ເພື່ອໃຫ້ຕົກໄປເຖິງ ມືຂອງພວກເຄາະຮ້າຍຈາກພັຍພິບັດ ລົມພາຍຸ ປະມານ 750 ພັນຄົນ ສະຫະຣັດ ໄດ້ບໍຣິຈາກ ການຊ່ອຍເຫລືອທາງດ້ານອາຫານ ທີ່ມີຄ່າປະມານ 29 ລ້ານໂດລາ ໃຫ້ແກ່ ໂຄງການອາຫານ ສະຫະປະຊາຊາດຊຶ່ງເຮັດໃຫ້ວໍຊິງຕັນ ເປັນຜູ້ບໍຣິຈາກ ລາຍໃຫຍ່ທີ່ສຸດ ເຮົາຍັງມີຂ່າວອື່ນໆອີກ ເຊັນຟັງລາຍລະອຽດໄດ້ໂດຍຄລິກບ່ອນສຽງ